TT Cloete: “God se witbroodjie”Foto: Brenda Veldtman vir NB uitgewers “’n Reus het genieters en koesteraars van die Afrikaanse letterkunde ontval.” Só sê prof. Bernard Odendaal, letterkundige, hoof van die ATKV-Skryfskool, en aanhanger van die poësie van prof. TT Cloete, wat Woensdagoggend in die ouderdom van 91 jaar in Potchefstroom oorlede is. Prof. Odendaal het vir Maroela Media geskryf oor Cloete se bydrae tot die Afrikaanse poësieskat, maar ook oor wie Cloete as mens was. “Toe hy een keer uitgevra is oor hoe hy dit op so ’n hoë ouderdom regkry om steeds aan meer as een boek op ’n slag te werk, het hy laggend gesê hy is seker maar ’n witbroodjie van God,” vertel Odendaal. Cloete, wat eers op 56-jarige leeftyd gedebuteer het met die album “Angelliera”, het volgens Odendaal “gesukkel om te verstaan waarom God juis hóm gekies het, hóm werkloos gemaak het om beskikbaar te word om oor God en Sy skepping digterlik te stamel in Afrikaans.” “Dit was sy oortuiging dat ’n mens in die verweefde verskeidenheid van die skeppingsdinge as ’t ware die vingermerke van God kan waarneem,” aldus Odendaal. Volgens hom was Cloete bekend vir sy diepgesetelde Christelike oortuigings, en vir sy digwerk waarin God en die onmeetbaarheid van die skepping ’n sentrale rol gespeel het. Ander temas wat gereeld in sy werk voorkom, is ekologiebewustheid en –kommer, liefde, en ook, veral in sy latere bundels, bejaardword. Lees Odendaal se volledige artikel oor prof. TT Cloete se bydrae tot die Afrikaanse poësieskat hier. Lees alle stories oor TT Cloete hier Poësie Kortverhale Toneel Akademiese publikasies Toekennings